ARUANNE

ITERi ja Tuumasünteesienergeetika Arendamise Euroopa Ühisettevõtte eelarveaasta 2010 raamatupidamise aastaaruande kohta koos ühisettevõtte vastustega

2011/C 368/04

SISSEJUHATUS

Ühisettevõtte liikmeteks on Euroopa Aatomienergiaühendus (Euratom), mida esindab Euroopa Komisjon, Euratomi liikmesriigid ja teised riigid, kes on sõlminud Euratomiga koostöölepingu juhitava termotuumasünteesi alal ning kes on avaldanud soovi liikmeks saada (seisuga 31. detsember 2010: Šveits).

KINNITAV AVALDUS

Direktori kohustused

Eelarvevahendite käsutajana täidab direktor eelarvet nii tulude kui ka kulude osas ühisettevõtte finantseeskirjade kohaselt, omal vastutusel ja heakskiidetud assigneeringute piires (9) . Direktor kehtestab (10) organisatsiooni struktuuri ja sobiva haldus- ja sisekontrolli süsteemi ning -protseduurid, et koostada lõplik raamatupidamise aastaaruanne, (11) milles ei esine pettusest või vigadest tingitud olulisi väärkajastamisi; samuti on direktori ülesanne tagada, et mainitud aruande aluseks olevad tehingud on seaduslikud ja korrektsed.

Kontrollikoja kohustused

Kontrollikoda viis auditi läbi kooskõlas IFAC ja ISSAI (12) rahvusvaheliste auditistandardite ja eetikanormidega. Nende standardite kohaselt peab kontrollikoda järgima eetikanõudeid ning auditi kavandama ja läbi viima selleks, et saada piisav kindlus selle kohta, et raamatupidamise aastaaruanne ei sisalda olulisi väärkajastamisi ja selle aluseks olevad tehingud on seaduslikud ja korrektsed.

Kontrollikoda on seisukohal, et kogutud auditi tõendusmaterjal on piisav ja asjakohane järgnevate arvamuste esitamiseks.

Arvamus raamatupidamise aastaaruande usaldusväärsuse kohta

Arvamus raamatupidamise aastaaruande aluseks olevate tehingute seaduslikkuse ja korrektsuse kohta

TÄHELEPANEKUD EELARVE HALDAMISE JA FINANTSJUHTIMISE KOHTA

Eelarve täitmine

Ühisettevõtte ümberkorraldamine ja sisekontrollisüsteemid

IT süsteemid

Ühisettevõtte kasutatavad finants- ja arvestussüsteemid (ABAC ja SAP) kuuluvad komisjonile ja on peaarvepidaja poolt kinnitatud, kuid kinnitamata on veel muud olulised süsteemide aluseks olevad tegevusprotsessid, mis annavad finantsteavet. Nagu märgitud kontrollikoja 2009. aasta aruandes, (17) puudus tegevusega seonduvate lepingute haldamiseks (ABAC lepingud või sarnased) asjakohane eelarve- ja finantsaruandlussüsteemidega integreeritud rakendus.

MUUD KÜSIMUSED

Toetused ja hanked

Kontrollikoda testis valimist, mis koosnes üheksast hanke- ja kuuest toetuse andmise menetlusest. Üheksast auditeeritud hankemenetlusest kolme puhul oli ühisettevõte saanud vaid ühe pakkumuse. Toetuste puhul saadi keskmiselt ainult üks pakkkumine menetluse kohta. Kontrollikoda tunnistab, et ühisettevõtte tegevus on seotud väga spetsiifilise tööstusvaldkonnaga, kuid soovitab siiski võtta edasisi samme konkurentsivõime suurendamiseks ning parima hinna ja kvaliteedi suhte saavutamiseks menetluste ettevalmistamise, avaldamise, hindamise ja lepingute haldamise etappides.

Kontrollikoda kiidab heaks asjaolu, et ühisettevõte on alustanud järelauditi strateegia kavandamist, mida hakatakse rakendama 2012. aastal. Järelauditi strateegia on peamine kontrollivahend aluseks olevate tehingute seaduslikkuse ja korrektsuse kontrollimiseks ning see tuleks kehtestada nii kiiresti kui võimalik. Strateegia peaks hõlmama ka toetusi ning kehtivaid hankelepinguid.

Liikmete osamaksete hilinemine

Komisjoni siseauditi talitus

Kontrollikoda tõi esile oma arvamuses nr 4/2008, et ühisettevõtte finantsmääruses ei viidata komisjoni siseauditi talituse volitusele teha ühisettevõtte auditit. Kuigi ühisettevõtte finantseeskirjadesse ei ole veel lisatud sätet komisjoni siseaudiitori volituste kohta, (19) on komisjon ja ühisettevõte võtnud meetmeid, et tagada komisjoni siseauditi talituse ja ühisettevõtte siseauditi talituse vastavate ülesannete selge määratlus.

Ühisettevõtte auditikomitee

Asukohariigiga sõlmitav leping

ITER projekti rahastamise olukord

Mais 2010 edastas komisjon Euroopa Parlamendile ja nõukogule teatise ITERi projekti seisu kohta, (21) mille kohaselt on vaja ligikaudu 1,4 miljardit eurot, et katta kulude suurenemine Euratomi osamakses ITERile 2012. ja 2013. aastal.

Kontrollikoda märgib, et need arengud võivad märkimisväärselt mõjutada ühisettevõtte tegevust ja võivad lükata edasi Euratomi panust ITERi projekti ehitusetappi.

(1) ITER: International Thermonuclear Experimental Reactor – rahvusvaheline katsetermotuumareaktor.

(2) Nõukogu 27. märtsi 2007. aasta otsus 2007/198/Euratom, millega luuakse ITERi ja tuumasünteesienergeetika arendamise Euroopa ühisettevõte ning antakse sellele eelised (ELT L 90, 30.3.2007, lk 58).

(3) Lisas esitatakse teavitaval eesmärgil kokkuvõte ühisettevõtte pädevusest, tegevusest ja vahenditest.

(4) ITERi Rahvusvahelise Termotuumaenergeetika Organisatsioon loodi oktoobris 2007 esialgseks 35-aastaseks perioodiks, et viia ellu projekt ITER, mille eesmärk on tõestada, et termotuumasünteesi kasutamine elektrienergia tootmisel on teaduslikult ja tehniliselt teostatav. Liikmed on Euratom, Hiina Rahvavabariik, India Vabariik, Jaapan, Korea Vabariik, Venemaa Föderatsioon ja Ameerika Ühendriigid.

(5) Raamatupidamise aastaaruandele on lisatud aasta eelarve haldamise ja finantsjuhtimise aruanne, kus esitatakse muu hulgas ülevaade assigneeringute kasutamise määrast koos kokkuvõtva teabega assigneeringute ümberpaigutamise kohta erinevate eelarvepunktide vahel.

(6) Finantsaruanded sisaldavad bilanssi ja tulemiaruannet, rahavoogude aruannet, omakapitali muutuste aruannet ja lisa, kus on ära toodud põhiliste arvestuspõhimõtete kirjeldus ja muu selgitav teave.

(7) Eelarve täitmise aruanne koosneb aruandest ja selle lisast.

(8) EÜT L 248, 16.9.2002, lk 1.

(9) Komisjoni määruse (EÜ, Euratom) nr 2343/2002 artikkel 33 (EÜT L 357, 31.12.2002, lk 72).

(10) Määruse (EÜ, Euratom) nr 2343/2002 artikkel 38.

(11) Asutuste raamatupidamise aastaaruannete ja arvestuse koostamise eeskirjad on sätestatud määruse (EÜ, Euratom) nr 2343/2002 VII jaotise 1. peatükis, mida on viimati muudetud määrusega (EÜ, Euratom) nr 652/2008 (ELT L 181, 10.7.2008, lk 23), ning on tervikuna ITERi ja tuumasünteesienergeetika arendamise Euroopa ühisettevõte finantsmäärusse integreeritud.

(12) Rahvusvaheline Audiitorite Föderatsioon (IFAC) ja kõrgeimate kontrolliasutuste rahvusvahelised standardid (ISSAI).

(13) 55,8 miljonit eurot maksete assigneeringutest kanti üle 2011. aastasse ning 51,8 miljonit eurot 2009. aastast üle kantud maksete assigneeringutest tühistati aasta lõpus.

(14) 2009. aasta aruande punktis 21 viidatakse ühisettevõtte osakondade struktuuri ümberkorraldamisele, mis kontrollikoja arvates tekitab probleeme seoses finants- ja põhitegevuse kohustuste lahususega.

(15) Uus organisatsiooni struktuur on suunatud projektijuhtimisele.

(16) Ametikohad täidetakse eeldatavalt 2011. aasta jooksul.

(17) Kontrollikoja 2009. aasta aruande punkt 20.

(18) Ühisettevõtte siseaudiitor märkis ka, et kulutaotluste maksete eelkontrollid ei ole mõjusad ega kulutaotluste käsitlemiseks hästi ette valmistatud, kuigi aluseks olevad tehingud on seaduslikud ja korrektsed.

(19) Vt kontrollikoja arvamus nr 4/2008.

(20) Auditikomitee luuakse algselt kaheaastaseks perioodiks ning see koosneb viiest liikmest, kellest ühe määrab Euratom.

(21) Komisjoni teatis Euroopa Parlamendile ja nõukogule ITERi projekti seisu ja võimalike edasiste sammude kohta, KOM(2010) 226 lõplik, 4. mai 2010.

(22) Ettepanek: Euroopa Parlamendi ja nõukogu otsus, millega muudetakse 17. mai 2006. aasta institutsioonidevahelist kokkulepet eelarvedistsipliini ja usaldusväärse finantsjuhtimise kohta seoses mitmeaastase finantsraamistikuga, et katta ITERi projekti lisarahastamisvajadused, KOM(2010) 403 lõplik, 20. juuli 2010.

ITERi JA TUUMASÜNTEESIENERGEETIKA ARENDAMISE EUROOPA ÜHISETTEVÕTTE VASTUS

Tähelepanekud eelarve haldamise ja finantsjuhtimise kohta

Ühisettevõtte ja sisekontrollisüsteemide ümberkorraldamine

Punktid 16, 17 ja 18

Pärast juhtkonna muutust veebruaris 2010 algas sama aasta teisel poolel ühisettevõtte põhjalik ümberkorraldamine, milles keskenduti projektipõhise juhtimise rakendamisele ja sisekontrolli keskkonna tugevdamisele. Ümberkorralduse osana ja vastuseks siseaudiitori tehtud raharingluse auditile tugevdati finantsjuhtimist: vaadati läbi raharinglus ja jaanuaris 2011 loodi eelarve- ja rahandustalitus. Samal ajal asutati ka raharingluse töörühm, kes dokumenteerib finantsmenetlused, läbivaatuse kontrollimise ja kontroll-loendid ning teeb juhendavaid märkusi, et parandada ühisettevõtte finantsjuhtimissüsteemi.

Samal ajal määrati ametisse sisekontrolli koordineerija, kes vastutab ühisettevõtte eelarve- ja rahandustalituse kontrollikeskkonna koordineerimise eest.

Ühisettevõtte ümberkorraldamine on kogu 2011. aasta vältel jätkunud ühtlase tempoga. Järk-järgult on hakatud korraldama lisakontrolle ja senised vabad juhiametikohad on täidetud. Nüüd on täielikult tööle rakendatud uued raharinglussüsteemid, loodud korraline juhtimisaruandlus ja juhtimissüsteemid toimivad täiel määral.

Võttes arvesse ühisettevõte tegevuse väga spetsiifilist tööstusvaldkonda, kohaldab ettevõte alates 2009. aastast ka ISO-standardi kohast kvaliteeditagamissüsteemi. Kooskõlas organisatsiooni vajadustega ja topelttöö vältimiseks hõlmatakse kvaliteedi tagamine ja infoside ettevõtte laiemasse juhtimissüsteemi.

IT-süsteemid

Punkt 19

Ühisettevõte on täielikult teadlik puudustest rahandus- ja eelarveandmete integreerimisel jooksva tegevusega. Muu hulgas on süsteemi omaniku kehtestatud tehnilised piirangud rahandusandmetele juurdepääsule tekitanud juhtimis- ja aruandlusvahendite sisseseadmisel viivitusi. See probleem lahendati hiljuti eelarve peadirektoraadiga täiendava teenindustaseme lepingu sõlmimisega.

Ühtse lepingute haldussüsteemi loomist on viivitanud ka ITERi projekti ja selle juriidiliste kohustuste täitmise juhtimise keerukus nii haldus- kui ka tegevustasandil. Praeguste vastuste ettevalmistamise ajal oli keskne lepinguhaldussüsteem juhtkonnas kinnitamisel ning koostatakse tegevusplaani, et lahendada kuhjunud kodeerimisülesanded ja normaliseerida olukord.

Muud küsimused

Toetused ja hanked

Punkt 20

Ühisettevõte kinnitab, et kontrollikoja soovitust on juba menetlustes rakendatud ja avaldamise strateegia on paigas. Tuleb märkida, et vähem spetsialiseeritud tööstusvaldkondades on ettevõte saanud oma hankekonkursil kuni 33 pakkumust, mis näitab selgelt, et olemuslikult ei sõltu probleem ettevõtte kasutatavatest suhtlus- ja teavitamismeetoditest, vaid selle tekitab tööstuse spetsiifilisus, nagu ka kontrollikoda ise märkis. Ühisettevõte ei saa mõjutada turul olemasoleva eriteadmuse taset.

Punkt 21

Tehnilise hindamise aruanded ja vastuvõtuteated on allkirjastatud ja kinnitavad, et tehtud kulutused on kooskõlas tegevusega. Kulutaotluste kohta tehakse ka rahanduskontroll. Ettevõte nõustub, et tehtud kontrollimiste dokumentatsiooni saab parandada. Seda küsimust käsitleb sisekontrolli töörühm ja menetlusi tugevdatakse.

Liikmete osamaksete hilinemine

Punkt 23

Ühisettevõtte põhikiri ei võimalda võtta liikmete osamaksete laekumise kindlustamiseks muid õigusmeetmeid kui meeldetuletuse saatmine. Liikmete osamaksete jätkuv hilinemine võeti 2011. aasta mai lõpus juhatuse päevakorda.

Kiideti heaks otsus nõuda liikme aastaosamakse hilinemise korral viivist. Kinnitati ka intressimäära üksikasju ja viivisenõudeid määratlev raamistik.

Asukohariigiga sõlmitav leping

Punkt 26

Hispaania Kuningriigi ja ühisettevõtte vahel 2007. aastal sõlmitud asukohalepingus on tõesti ette nähtud, et Hispaania varustab ühisettevõtte alaliste tööruumidega mitte hiljem kui kolm aastat pärast lepingu sõlmimist. Lepingus on ka sätestatud, et kuni alalised tööruumid puuduvad, annab Hispaania ajutised tööruumid. Hispaania ei ole veel andnud alalisi tööruume ja ühisettevõte tegutseb ajutistes tasuta tööruumides, kusjuures Hispaania maksab hoone kogukulud (hoone üür ja hooldus, nagu on ette nähtud asukohalepingus; ühisettevõte maksab ajutiste ruumide üürniku osa). Ühisettevõtte ja asukohariigi aruteludes teatati, et Hispaania otsib püsilahendust, mis peaks esitatama ettevõttele kinnitamiseks enne 2011. aasta lõppu.

Tuleb aga märkida, et praegune olukord ei mõjuta organisatsiooni negatiivselt.

ITERi projekti rahastamise olukord

Punktid 27, 28 ja 29

Juulis 2010 toimunud ITERi nõukoguks valmistumisel hindas ühisettevõte, kas ITERi projekti põhigraafiku läbivaadatud variant, mille kohaselt ehitusfaas lõpeb novembris 2019, on teostatav ning selleks vajalikud ressursid piisavad. Ettevõte analüüsis võimalikke tootmisviise ning hindas kulusid ja seonduvaid riske. Põhigraafik kiideti heaks ITERi nõukogu koosolekul; Euroopa Liit oli tingimisi poolt, sest eelarvepädevad asutused ei olnud veel ITERi rahastamist heaks kiitnud ega kindlustanud.

Ühisettevõte on täitnud 2010. aastal ITERi ülesandeid vastavalt põhigraafikule. 2010. aasta tööprogrammis ette nähtud tegevustest 95 % on algatatud plaanikohaselt. Tegevuste viivituse korral võeti meetmeid, et mõju leevendada ja püsida nn esimese plasma töödega graafikus.

Ühisettevõte on 2011. aastal jätkanud ITERiga seotud ülesannete täitmist vastavalt põhigraafikule ja paljudes valdkondades on tööd kulgenud edukalt. Samal ajal on olnud viivitusi mõnes Euroopa Liidu siseses ja välises võtmeküsimuses. Märtsis Ida-Jaapanis toimunud maavärin on samuti mõjutanud negatiivselt ITERi töögraafikut. Selle tagajärjel palus eelkõige Euroopa Liit ITERi nõukogu viimasel istungil juunis, et organisatsioon moodustaks peadirektori juhtimisel koos kõigi riiklike asutustega eritöörühma, mis tuvastaks kriitiliste küsimuste lahendamise viisid, nii et viivitused oleksid minimaalsed ega ületataks üldiste kuluhinnangute piire.

Olenemata graafiku optimeerimisest kasutatakse 2012. Ja 2013. aastaks taotletud lisasummasid eelkõige 2012. ja 2013. aastaks planeeritud ITERi põhihoonete ehitamise väga ulatuslike lepingute sõlmimise toetuseks.

2012. ja 2013. aasta lisaeelarvet arutati liikmesriikidega 27. septembril nõukogu eelarvekomitee koosolekul. Eesistujariik kavatseb esitada ettepaneku eelnõu volituste saamiseks, mida arutatakse Euroopa Liidu Parlamendis eelarve kolmepoolsel arutelul 19. oktoobril, et jõuda kokkuleppele enne ITERi nõukogu koosolekut novembri keskel, mis peaks uue põhigraafiku heaks kiitma.